Zagreb, 13. travnja 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Matka Glunčića, državnog tajnika Ministarstva znanosti i obrazovanja,** pokrenutom Odlukom Povjerenstva broj: 711-I-1931-P-42/17-08-17 od 13. listopada 2017.g., na 6. sjednici održanoj dana 13. travnja 2018.g., donosi sljedeću:

**ODLUKU**

**Dužnosnik Matko Glunčić, državni tajnik Ministarstva znanosti i obrazovanja, povrijedio je načelo očuvanja vlastite vjerodostojnost i nepristranosti iz članka 5. stavka 1. ZSSI-a, jer je kao član i predloženi kandidat za člana Upravnog odbora udruge Hrvatsko fizikalno društvo donio Odluku o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g., kojom je navedeno Ministarstvo časopisu „Matematičko-fizički list“, kojeg izdaje Hrvatsko fizikalno društvo, odobrilo iznos od 68.923,00 kn te Odluku o financijskoj potpori radu znanstvenih i znanstvenostručnih udruga u 2016.g., od 5. prosinca 2016.g., kojom je istoj udruzi odobren iznos od 22.350,00 kn.**

Obrazloženje

Povjerenstvo je na 196. sjednici, održanoj 13. listopada 2017.g. pokrenulo postupak za odlučivanje o sukobu interesa protiv dužnosnika Matka Glunčića, državnog tajnika Ministarstva znanosti i obrazovanja, zbog moguće povrede načela djelovanja propisanih člankom 5. stavkom 1. ZSSI-a, jer je kao član i kandidat za člana Upravnog odbora Hrvatskog fizikalnog društva donio Odluku o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g,. kojom je navedeno Ministarstvo časopisu „Matematičko-fizički list“, kojeg izdaje Hrvatsko fizikalno društvo, odobrilo iznos od 68.923,00 kn te Odluku o financijskoj potpori radu znanstvenih i znanstvenostručnih udruga u 2016.g. od 5. prosinca 2016.g., kojom je istoj udruzi odobren iznos od 22.350,00 kn, čime je mogao narušiti vlastitu vjerodostojnost i nepristranost.

Dužnosnik je zaprimio navedenu odluku te je u otvorenom roku podnio očitovanje na navode iz odluke. Dužnosnik u očitovanju u bitnome navodi da mu odluka Povjerenstva nije dostavljena na način propisan Zakonom o općem upravnom postupku („Narodne novine“ broj 47/09.) slijedom čega nije počeo teći zakonski rok za očitovanje, obzirom je da prema odredbama navedenog Zakona koji propisuje vrste dostave osobna dostava moguća na zahtjev ili izričit pristanka stranke ili kada je to zakonom propisano. Dužnosnik navodi da nije nikada zatražio osobnu dostavu, na istu nije pristao niti je odredbama ZSSI-a propisana mogućnost osobne dostave pismena, a propisana obveza javne objave akata Povjerenstva ne isključuje obvezu osobne dostave pismena stranci na način propisan odredbama Zakona o općem upravnom postupku, što uključuje i odluku o pokretanju postupka za koju navodi da mu nije dostavljena pa nije ni započeo teći rok za podnošenje očitovanja.

U odnosu na utvrđenje povrede, dužnosnik navodi da su obje odluke od 5. prosinca 2016.g. i 14. prosinca 2016.g. donesene nakon što je Ministarstvo znanosti i obrazovanja objavilo Javni poziv za financijsku potporu radu znanstvenih i znanstvenostručnih udruga od 31. kolovoza 2016.g. te Javni poziv za financijsku potporu znanstvenim časopisima i časopisima za popularizaciju znanosti od 21. srpnja 2016.g. odnosno prije nego je dužnosnik Matko Glunčić stupio na dužnost državnog tajnika Ministarstva znanosti i obrazovanja. Dužnosnik navodi da je prvi javni poziv objavljen na temelju Pravila o financijskoj potpori održavanju znanstvenim i znanstveno-stručnim skupovima i školama, znanstvenim i znanstvenostručnim udrugama te programima popularizacije znanosti od 27. siječnja 2015.g. te da postupak provodi nezavisno i stručno Povjerenstvo za znanstvene skupove i znanstvene udruge imenovano odlukom od 5. ožujka 2012.g. Dužnosnik navodi da je drugi javni poziv objavljen na temelju Kriterija za financijsku potporu znanstvenim časopisima i časopisima za popularizaciju znanosti od 16. svibnja 2016.g. te da postupak provodi nezavisno i stručno Povjerenstvo za znanstveno-izdavačku djelatnost imenovano odlukom od 12. ožujka 2012.g., izmijenjenim odlukama od 3. veljače 2015.g., 2. rujna 2015.g., 9. lipnja 2016.g. i 13. srpnja 2016.g. U svezi s prethodnim navodi da su svi navedeni opći akti, Pravila i Kriteriji te odluke o imenovanju dvaju navedenih nezavisnih povjerenstava i kasnije njihove izmjene doneseni prije njegova stupanja na dužnost.

Nadalje navodi dužnosnik da zahtjeve pristigle na oba poziva pregledavaju i procjenjuju stručna povjerenstva sastavljena od znanstvenika iz svih znanstvenih područja u akademskom statusu doktora znanosti i znanstveno-nastavnom zvanju sveučilišnih profesora. Članovi navedenih stručnih povjerenstava neovisno i stručno na temelju navedenih Pravila i Kriterija ocjenjuju i vrednuju časopise i udruge te predlažu njihovo sufinanciranje ili donošenje oduke o odbijanju zahtjeva za sufinanciranje, pri čemu se navodi da su kriteriji za vrednovanje časopisa i udruga egzaktno određeni i ne ostavljaju prostor za subjektivnu ocjenu. Dužnosnik navodi da niti ministar znanosti i obrazovanja niti bilo koji drugi državi dužnosnik navedenog Ministarstva nisu promijenili niti jedan prijedlog povjerenstava u Odluci o financiranju znanstvenih časopisa odnosno u Odluci o financiranju znanstvenih udruga kao i da dužnosnik u postupku vrednovanja nije utjecao na članove povjerenstva radi donošenja prijedloga za sufinanciranje, o čemu je priložio izjave predsjednika povjerenstava.

Također, navodi da je Povjerenstvo za znanstvene skupove i znanstvene udruge na sjednici održanoj 8. studenoga 2016.g. elektroničkim putem s rokom dostave odgovora do 11. studenoga 2016.g. donijelo odluku da se financijska potpora dodjeli znanstvenim i znanstvenostručnim udrugama koje su ocijenjene s 15 i više bodova te da je nakon provedenog postupka ocjenjivanja, a prema elementima koji ulaze u formulu za izračun financijske potpore, zahtjev Hrvatskog fizikalnog društva ocijenjen s 32,4 boda (22.350,00 kn). Dužnosnik napominje da je Ministarstvo na temelju navedenog prijedloga te sukladno raspoloživim financijskim sredstvima državnog proračuna donijelo Odluku o financijskoj potpori radu znanstvenih i znanstvenostručnih udruga 5. prosinca 2016.g., u smislu članka 108. stavka 3. Zakona o znanstvenoj djelatnosti i visokom obrazovanju („Narodne novine“ broj 123/03., 105/04., 174/04., 2/07, 46/07., 45/09., 63/11., 94/13., 139/13., 101/14. i 60/15.) te da je Hrvatsko fizikalno društvo u 2012.g. od Ministarstva znanosti i obrazovanja primilo financijsku potporu u iznosu od 35.263,00 kn, u 2013.g. u iznosu od 25.000,00 kn, u 2014.g. u iznosu od 25.000,00 kn, dok u 2015.g nije zaprimilo financijsku potporu jer nisu bila osigurana sredstva u državnom proračunu te nije bio raspisan javni poziv za njihovu dodjelu.

Dužnosnik navodi da je Povjerenstvo za znanstveno-izdavačku djelatnost na sjednici održanoj dana 30. studenoga 2016.g. donijelo zaključak da se potpora dodijeli za 175 časopisa koji su nakon provedenog vrednovanja pozitivno ocijenjeni te da je prema elementima koji ulaze u formulu za izračun financijske potpore časopis „Matematičko-fizički list“ ocijenjen s 8 bodova (68.918,00 kn), nakon čega je Ministarstvo donijelo Odluku o financijskoj potpori znanstvenim časopisima i časopisima za popularizaciju znanosti u 2016.g. te ističe da je Ministarstvo znanosti i obrazovanja financiralo isti časopis i u 2011.g. iznosom od 58.518,00 kn, u 2012.g. iznosom od 65.000,00 kn, u 2013.g. iznosom od 56.840,00 kn, u 2014.g. iznosom od 49.942,00 kn i u 2015.g. iznosom od 57.138,00 kn.

U očitovanju se iznosi da je dužnosnik na 9. sjednici Upravnog odbora Hrvatskog fizikalnog društva u 11. sazivu održanoj 18. studenoga 2016.g. predložio dužnosnika za člana Upravnog odbora u 12. sazivu na tzv. 3. listi koju čini 8 članova bez posebnih funkcija te je isti prijedlog prihvatila Izborna skupština Hrvatskog fizikalnog društva 15. prosinca 2016.g. Dužnosnik ukazuje da je za člana Upravnog odbora predložen u studenome 2016.g. prije nego je imenovan državnim tajnikom, ali da je Izborna skupština održana u prosincu 2016.g. nakon njegova imenovanja i da je Upravni odbor koji je utvrdio fiksiranu listu za Izbornu skupštinu odlučio iz razloga ekonomičnosti postupanja da dužnosnik ostane njihov kandidat, s time da će ga Upravni odbor razriješiti čim to dužnosnik zatraži što je on i učinio 25. studenoga 2016.g. Upravni odbor konstituirao se u 12. sazivu na 1. sjednici održanoj 11. siječnja 2017.g. te je o razrješenju dužnosnika odlučivao na svojoj 2. sjednici 14. veljače 2017.g. kada je isti razriješen i donesena je odluka o kooptiranju drugog člana, sukladno Statutu udruge. Dužnosnik naglašava da je odluka o razrješenju postupovne prirode te da je predsjednik Hrvatskog fizikalnog društva odlučio da će se odlučivati o njegovu razrješenju na 2. sjednici novoga saziva, a ne na 1. sjednici 12. saziva, što je vezano i uz dan održavanja Skupštine Hrvatskog fizikalnog društva te navodi da se od samog početka držao pasivno u pogledu svog članstva u Upravnom odboru koje je prema dogovoru bilo u statusu mirovanja.

Dužnosnik navodi kako iz opisanih okolnosti proizlazi kako u vrijeme donošenja odluka 5. prosinca 2016.g. i 14. prosinca 2016.g. nije postojala dvojba je li se dužnosnik njihovim donošenjem našao u situaciji sukoba interesa te da eventualni vanjski dojam o njegovoj pristranosti i nevjerodostojnosti u obnašanju javne dužnosti ne znači da je pristranost i nevjerodostojnost doista i postojala. Dužnosnik iznosi da je donio odluke na temelju provedenog postupka u kojima nije sudjelovao, na temelju prijedloga stručnog tijela i bez diskrecijskog prava da mijenja takav prijedlog, što u praksi znači da dužnosnik ne može utjecati na donošenje odluke niti na postupak kojoj istoj prethodi te da se u situaciji kada ne postoji mogućnost utjecaja na ishod postupaka i sadržaja odluka ne može raditi o situaciji potencijalnog sukoba interesa niti može postojati mogućnost nečasnog, nepoštenog, nesavjesnog, neodgovornog i nepristranog obnašanja dužnosti iz članka 5. stavka 1. ZSSI-a. Dužnosnik ističe da ne može postojati ni percepcija sukoba interesa iako niti sama takva percepcija ne može biti „dokaz“ o njegovu postojanju, jer je nakon stupanja na dužnost poduzeo sve radnje da odijeli privatni od javnog interesa podnošenjem ostavke na funkciju člana Upravnog odbora Hrvatskog fizikalnog društva te činjenicom da niti u jednom dijelu nije promijenio prijedloge posebnih stručnih povjerenstava povodom kojih su donijete odluke o sufinanciranju, kao što nije utjecao na članove istih u postupku izrade prijedloga, a članovi istih tijela imenovani su prije njegova stupanja na dužnost.

Dužnosnik naglašava da bi svako drukčije stajalište predstavljalo pretjerani pravni formalizam u primjeni pravne norme i nerazumno tumačenje zakona, koje prema praksi Ustavnog suda Republike Hrvatske predstavlja negiranje vladavine prava i ne uzima u obzir pravi smisao i svrhu pravne norme te se poziva na odluke Ustavnog suda broj U-III-6045/2016 od 20. travnja 2017g., u dijelu pod točkom 27., broj U-III-5989/2013 od 9. veljače 2016.g. objavljene u „Narodnim novinama“ broj 25/16., u dijelu pod točkom 45., broj U-III-2184/2009 od 13. studenoga 2014.g. objavljene u „Narodnim novinama“ broj 145/14., u dijelu pod točkom 26.1). Dužnosnik navodi da se tumačenje odredbi ZSSI-a na način da se i formalno donošenje odluke na koju donositelj nije mogao imati niti je imao bilo kakav utjecaj niti je istu mijenjao smatra sukobom interesa i to u situaciji kada je dužnosnik razumno poduzeo sve što se može očekivati da izbjegne mogući sukob interesa, predstavlja prema navodima dužnosnika nerazumno tumačenje pravne norme i negiranje vladavine prava. Također, dužnosnik navodi da takvo tumačenje ZSSI-a postavlja nerazmjeran teret za dužnosnike koji su prije stupanja na dužnost obavljali različite funkcije i nisu mogli znati da će biti imenovani kao dužnosnici, da u situaciji kada i učine sve kako bi uklonili sumnju na postojanje sukoba interesa ne mogu odlučivati o stvarima za koje su nadležni, jer odlučivanje obuhvaća pravo ali i obvezu postupanja u obnašanju javne dužnosti na koju je dužnosnik imenovan, što može dovesti do znatnih problema u funkcioniranju sustava znanosti i visokog obrazovanja.

Dužnosnik se poziva na pravno stajalište Visokog upravnog suda Republike Hrvatske iz presude broj: Usž-1701/16-2 od 28. rujna 2016.g. prema kojem postoje razgraničenja u obnašanju dužnosti i donošenju odluka koje je dužnosnik ovlašten donositi i koje su podložne sudskoj kontroli zakonitosti od korištenja obnašanja dužnosti za osobni probitak ili probitak s dužnosnikom povezane osobe suprotno javnom interesu, kada nije dovoljno utvrditi formalno donošenje odluke da bi se utvrdilo postojanje sukoba interesa već i postupanje suprotno članku 1, članku 2 i članku 5 ZSSI-a. Dužnosnik zaključuje da u njegovu postupanju nije došlo niti do jednog pojavnog oblika sukoba interesa propisanog odredbama ZSSI-a.

Očitovanju prileži dopis Hrvatskog fizikalnog društva od 7. prosinca 2017.g. koji je potpisao predsjednik navedene udruge Denis Sunko u kojem se navodi da se na zahtjev dužnosnika u svrhu vođenja postupka pred Povjerenstvom potvrđuje da je dužnosnikovo članstvu u udruzi u mirovanju za vrijeme obnašanja dužnosti državnog tajnika Ministarstva znanosti i obrazovanja sukladno zahtjevu za razrješenjem kao člana Upravnog odbora od 25. studenoga 2016.g. U istom se dopisu navodi da je Hrvatsko fizikalno društvo temeljna strukovna udruga fizičara u Republici Hrvatskoj te da se tumačenje sukoba interesa povodom članstva u navedenoj udruzi u svojoj biti ne razlikuje od tumačenja sukoba interesa povodom stručne kvalifikacije koja je pretpostavka za članstvo u udruzi.

Očitovanju je priložen i dopis Povjerenstva za znanstvene skupove i znanstvene udruge od 7. prosinca 2017.g. koji je potpisao predsjednik tog Povjerenstva Stipan Janković te dopis Povjerenstva za znanstveno-izdavačku djelatnost od 7. prosinca 2017.g koji je potpisao predsjednik tog Povjerenstva Siniša Zrinščak, koji su upućeni na Povjerenstvo za odlučivanje o sukobu interesa. U navedenim dopisima se navodi da se svrhu vođenja postupka pred Povjerenstvom obadva povjerenstva postupala i donijela prijedloge autonomno, na rad povjerenstava nije izvršen niti pokušan bilo kakav pritisak u smislu sadržaja utvrđenih prijedloga, a obzirom da su prijedlozi u sadržajnom pogledu istovjetni odlukama, dužnosnik nije donošenjem odluke u financiranju izmijenio prijedloge navedenih povjerenstava.

Dužnosnik je po pozivu osobno pristupio na sjednicu Povjerenstva te je usmeno obrazložio navode iz očitovanja navodeći da nije donio opće akte koji uređuju postupak i kriterije natječaja na temelju kojih su dodijeljena sredstva, nije imenovao povjerenstva za provedbu natječaja, niti je raspisao javni poziv za dodjelu sredstava, što su sve učinili ministri koji su obnašali dužnost prije nego je stupio na dužnost, a odluke koje je potpisao se u pogledu odobrenih iznosa i osoba kojima se sredstva odobravaju ne razlikuju od prijedloga dvaju nezavisnih i stručnih povjerenstva. Dužnosnik je naveo da je cjelokupan postupak njegova kandidiranja za člana Upravnog odbora udruge čiji je član proveden s nepotrebnim odugovlačenjima, jer je bio predložen za člana prije imenovanja na dužnost državnog tajnika da bi potom nakon imenovanja 25. studenoga 2016.g. podnio ostavku na istu funkciju prije nego je uopće imenovan, ali je odlučeno da je lista kandidata za Upravni odbor „fiskirana“ te da dužnosnik ostaje na listi kandidata te da će Upravni odbor u novome sazivu odlučivati o njegovoj ostavci. Dužnosnik navodi da udruga Hrvatsko fizikalno društvo okuplja najveći broj fizičara u Republici Hrvatskoj, ali da dužnosnik nije ostvarivao nikakvu materijalnu ili drugu korist od članstva u istoj udruzi, jer nije bio s udrugom u ugovornom odnosu, nije objavljivao tekstove u časopisu udruge ili bio evaluator objavljenih tekstova niti je putovao na službena putovanja u organizaciji udruge ili na njezin trošak, a iznos sredstava koji je udruga dobila iz državnog proračuna nakon njegova stupanja na dužnost nije se povećao u odnosu na razdoblje prije stupanja na dužnost. Odgovarajući na poseban upit Povjerenstva zašto je odmah po imenovanju na dužnost državnog tajnika Ministarstva znanosti i obrazovanja zatražio razrješenje funkcije člana Upravnog odbora Hrvatskog fizikalnog društva te mirovanja članstva u navedenoj udruzi, dužnosnik je naveo da je to učinio zato što je obzirom na članstvo u istoj znanstvenoj udruzi pretpostavljao da se može naći u situaciju sukoba interesa kada popisuje financijske i druge dokumente Ministarstva znanosti i obrazovanja kojima se pravnim osobama iz područja znanosti dodjeljuju sredstva iz državnog proračuna.

 Vlada Republike Hrvatske je na sjednici održanoj 24. studenoga 2016.g. imenovala dužnosnika Matka Glunčića državnim tajnikom u Ministarstvu znanosti i obrazovanja. Člankom 3. stavkom 1. podstavkom 6. ZSSI-a propisano je da su zamjenici ministara (državni tajnici dužnosnici u smislu tog Zakona, stoga je dužnosnik Matko Glunčić povodom obnašanja dužnosti državnog tajnika Ministarstva znanosti i obrazovanja obvezan postupati sukladno odredbama ZSSI-a.

Na zahtjev Povjerenstva, Ministarstvo znanosti i obrazovanja očitovalo se dopisom od 19. travnja 2017.g. u kojem se navodi da sukladno članku 108. stavku 3. Zakona o znanstvenoj djelatnosti i visokom obrazovanju („Narodne novine“ broj 123/03., 105/04., 174/04., 2/07, 46/07., 45/09., 63/11., 94/13., 139/13., 101/14. i 60/15) Ministarstvo godinama objavljuje i provodi javne pozive za financijsku potporu u pripremi i održavanju znanstvenih i znanstvenostručnih skupova i škola, financijsku potporu znanstvenim časopisima i časopisima za popularizaciju znanosti te financijsku potporu radu znanstvenih i znanstvenostručnih udruga te su i u 2016.g. objavljeni navedeni javni pozivi.

U očitovanju Ministarstva znanosti i obrazovanja se navodi da je Javni poziv za financijsku potporu znanstvenih i znanstvenostručnih udruga 31. kolovoza 2016.g. objavljen na internetskim stranicama Ministarstva u skladu s Pravilima o financijskoj potpori održavanju znanstvenim i znanstveno-stručnim skupovima i školama, znanstvenim i znanstvenostručnim udrugama te programima popularizacije znanosti od 27. siječnja 2015.g. Sukladno propisanom postupku, nezavisno i stručno Povjerenstvo za znanstvene skupove i znanstvene udruge imenovano odlukom od 5. ožujka 2012.g., među čijim članovima nisu bili navedeni dužnosnici, provelo je vrednovanje svih uredno podnesenih zahtjeva. Na sjednici održanoj 8. studenoga 2016.g. elektroničkim putem s rokom dostave odgovora do 11. studenoga 2016.g., navedeno Povjerenstvo predložilo je dodjelu financijske potpore znanstvenim i znanstvenostručnim udrugama koje su ocijenjene s 15 ili više bodova. Nakon navedenog prijedloga, Ministarstvo znanosti i obrazovanja donijelo je Odluku o financijskoj potpori radu znanstvenih i znanstvenostručnih udruga od 5. prosinca 2016.g., koja je 13. prosinca 2016.g. objavljena na internetskim stranicama Ministarstva, a sastavni dio Odluke je i popis „Financijska potpora znanstvenim i znanstvenostručnim udrugama“, izrađen prema navedenom prijedlogu.

Ministarstvo je sukladno prijedlogu Povjerenstva za znanstvene skupove i znanstvene udruge i raspoloživim sredstvima državnog proračuna donijelo Odluku o financijskoj potpori radu znanstvenih i znanstvenostručnih udruga u 2016.g. dana 5. prosinca 2016.g. te je ista objavljena na internetskim stranicama Ministarstva 13. prosinca 2016.g. Sastavni dio Odluke čini popis „Financijska potpora znanstvenim i znanstvenostručnim udrugama“, izrađen prema navedenom prijedlogu Povjerenstva za znanstvene skupove i znanstvene udruge.

Uz očitovanje je priložen Javni poziv za financijsku potporu znanstvenih i znanstvenostručnih udruga u 2016.g. od 24. kolovoza 2016.g., potpisan od strane tadašnjeg ministra znanosti i obrazovanja Predraga Šustara, kojim se definira znanstvena i znanstvenostručna udruga, korisnici financijske potpore te se navodi da se ista dodjeljuje u najvećem iznosu od 250.000,00 kn i da se zahtjevi podnose na propisanom obrascu uz potrebne priloge s 30. rujna 2016.g. kao zadnjim danom podnošenja prijave te Odluka o znanstvenoj potpori radu znanstvenih i znanstvenostručnih udruga u 2016.g. od 5. prosinca 2016.g. koju je donio dužnosnik Matko Glunčić, kojom se udruzi Hrvatsko fizikalno društvo odobrava iznos od 22.350,00 kn nakon provedenog ocjenjivanja nakon što je ocijenjen s 32,4 bodova. Zahtjev za financijsku potporu znanstvenoj udruzi „Hrvatsko fizikalno društvo“ kojim se traži financijska potpora u iznosu od 25.000,00 kn zaprimljen je 30. rujna 2016.g. U istom zahtjevu nije naveden dužnosnik Matko Glunčić kao ovlaštena osoba za zastupanje niti kao kontakt osoba istih udruga povodom podnesenih zahtjeva za sufinanciranje.

U očitovanju Ministarstva znanosti i obrazovanja se navodi da je Javni poziv za financijsku potporu znanstvenim časopisima i časopisima za popularizaciju znanosti objavljen 21. srpnja 2016.g. na internetskim stranicama Ministarstva, a zadnji dan roka za podnošenje prijava bio je 19. rujna 2016.g. Javni poziv je objavljen u skladu s Kriterijima za financijsku potporu znanstvenim časopisima i časopisima za popularizaciju znanosti od 16. svibnja 2016.g. koji propisuje uvjete dobivanja potpore i način na koji posebno povjerenstvo utvrđuje visinu potpore. Nadalje se u dopisu navodi da je Povjerenstvo za znanstveno-izdavačku djelatnost imenovano Odlukom od 12. ožujka 2012.g., uz izmjene od 3. veljače 2015.g., 2. rujna 2015.g., 9. lipnja 2016.g. i 13. srpnja 2016.g., provelo vrednovanje i bodovanje svih uredno podnesenih zahtjeva na temelju navedenih Kriterija. Povjerenstvo za znanstveno-izdavačku djelatnost je na sjednici održanoj 30. studenoga 2016.g. donijelo zaključak da se u 2016.g. financijska potpora dodijeli 175 časopisa koji su nakon provedenog vrednovanja i na temelju izrađenih analiza pozitivno ocijenjeni. Potom je sukladno prijedlogu Povjerenstva za znanstveno-izdavačku djelatnost te raspoloživim financijskim sredstvima Ministarstvo znanosti i obrazovanja donijelo Odluku o financijskoj potpori znanstvenim časopisima i časopisima za popularizaciju znanosti u 2016.g. dana 14. prosinca 2016.g. te je ista odluka 16. prosinca 2016.g objavljena na internetskim stranicama Ministarstva, a sastavni dio odluke čini popis Znanstveni časopisi i časopisi za popularizaciju odobreni u 2016.g.“ izrađen prema navedenom prijedlogu Povjerenstva za znanstveno-izdavačku djelatnost.

Uz očitovanje je priložen Javni poziv za financijsku potporu znanstvenim časopisima i časopisima za popularizaciju znanosti u 2016.g. od 20. srpnja 2016.g., potpisan od strane tadašnjeg ministra znanosti i obrazovanja Predraga Šustara, kojim se definira znanstveni časopis kao serijska publikacija koja se objavljuje barem jedanput godišnje u tiskanom i/ili elektroničkom obliku te se utvrđuje da pravo prijave imaju znanstvene organizacije iz sustava znanstvene djelatnosti te organizacije civilnog društva, udruge te da se zahtjevi podnose na propisanom obrascu uz potrebne priloge do 19. rujna 2016.g. kao zadnjim danom podnošenja prijave te Kriteriji za financijsku potporu znanstvenim časopisima i časopisima za popularizaciju znanosti od 16. svibnja 2016.g. kao i odluke o imenovanju članova Povjerenstva za znanstveno-izdavačku djelatnost koje su donosili bivši ministri znanosti i obrazovanja Željko Jovanović, Vedran Mornar i Predrag Šustar kao i Odluka o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g. koju je donio dužnosnik Matko Glunčić, državni tajnik kojom je časopisu „Matematičko-fizički list“ izdavača Hrvatsko fizikalno društvo odobren iznos od 68.923,00 kn, što je jedan od najviše odobrenih iznosa. U toj se Odluci navodi da se financijska sredstva odobravaju na temelju stručne i neovisne prosudbe Povjerenstva za znanstveno-izdavačku djelatnost za 175 zahtjeva koji su evaluirani sukladno navedenim Kriterijima.

Na zahtjev Povjerenstva, Hrvatsko fizikalno društvo očitovalo se dopisom od 5. lipnja 2017.g. u kojem se navodi da je dužnosnik Matko Glunčić njihov član te da je Upravni odbor navedene udruge na 9. sjednici 11. saziva održanoj 11. studenoga 2016.g. odlučio da se dužnosnik Matko Glunčić predloži za člana Upravnog odbora u 12. sazivu, na tzv. 3. listi koju čini osam članova bez posebnih funkcija te da je isti prijedlog prihvatila Izborna skupština Hrvatskog fizikalnog društva održana 15. prosinca 2015.g. Nadalje se ističe da je Matko Glunčić stupio na dužnost državnog tajnika prije Izborne skupštine u prosincu 2016.g., a nakon usvojenog prijedloga iz studenoga 2016.g. te da je dogovoreno da dužnosnik Matko Glunčić iz razloga jednostavnosti ostane kandidat s time da ga Upravni odbor razriješi čim on to zatraži, što je dužnosnik i učinio dopisom od 25. studenoga 2016.g. Upravni odbor konstituirao se na 1. sjednici 12. saziva održanoj 11. siječnja 2017.g., a o razrješenju dužnosnika je odlučivao na svojoj 2. sjednici održanoj 14. veljače 2017.g. kada je dužnosnik razriješen članstva u Upravnom odboru te je donesena odluka o kooptiranju drugog člana na njegovo mjesto, sukladno Statutu udruge. Ističe se da se dužnosnik Matko Glunčić držao pasivno u obavljanju svoje funkcije u udruzi, a sama odluka da se o njegovu razrješenju raspravlja na 2. sjednici postupovne je prirode i za nju je odgovoran predsjednik Hrvatskog fizikalnog društva.

Na zahtjev Povjerenstva, Gradski ured za opću upravu Grada Zagreba u dopisu od 23. svibnja 2017.g. navodi da je Hrvatsko fizikalno društvo sa sjedištem u Zagrebu, Bijenička cesta 32, upisano u Registar udruga Republike Hrvatske pod registarskim brojem 00000785, a osobe ovlaštene za zastupanje upisane u Registar udruga su Denis Sukno, predsjednik i Marko Kralj, dopredsjednik, izabrani na Izbornoj skupštini Skupštine na sjednici održanoj 15. prosinca 2016.g., s trajanjem mandata dvije godine. Uvidom u zbirku isprava utvrđeno je da dužnosnik Pavo Barišić i dužnosnik Matko Glunčić, od osnivanja udruge do danas nisu bili upisani kao osobe ovlaštene za zastupanje udruge.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom

U odnosu na navode očitovanja da dužnosniku odluka nije dostavljena na zakonit način, ukazuje se da je člankom 94. stavkom 1. Zakona o općem upravnom postupku propisano da će se dostava elektroničkim putem obaviti na zahtjev ili uz izričit pristanak stranke, odnosno kad je to propisano zakonom. Stavkom 3. istog članka Zakona propisano je da se dostava elektroničkim putem smatra obavljenom u trenutku kad je pismeno zabilježeno na poslužitelju za primanje takvih poruka.

Dužnosnik je izričito pristao na elektroničku dostavu dokumenata u smislu članka 94. stavka 1. navedenog Zakona, što je vidljivo iz Registra dužnosnika koji ustrojava Povjerenstvo, te je dana 19. prosinca 2017.g. otvorio navedenu odluku upućenu od strane Povjerenstva na njegov korisnički e-mail dana 21. studenoga 2019.g., čime se po pribavljenom izričitom pristanku dužnosnika na elektroničku dostavu smatra da je dostava uredno izvršena dana 19. prosinca 2017.g. te je dužnosnik dana 20. prosinca 2017.g. podnio očitovanje na navode iz iste odluke.

U odnosu na potpisivanje dvije odluke temeljem kojih je udruga Hrvatsko fizikalno društvo stekla sredstva od Ministarstva znanosti i obrazovanja, Odluku o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g, kojom je navedeno Ministarstvo časopisu „Matematičko-fizički list“, kojeg izdaje Hrvatsko fizikalno društvo, odobrilo iznos od 68.923,00 kn te Odluku o financijskoj potpori radu znanstvenih i znanstvenostručnih udruga u 2016.g. od 5. prosinca 2016.g. kojom je Ministarstvo istoj udruzi odobrilo iznos od 22.350,00 kn, donesene su u postupku provedenom na temelju Kriterija za financijsku potporu znanstvenim časopisima i časopisima za popularizaciju znanosti donesenih 16. svibnja 2016.g. odnosno na temelju Pravila o financijskoj potpori održavanju znanstvenim i znanstveno-stručnim skupovima i školama, znanstvenim i znanstvenostručnim udrugama te programima popularizacije znanosti od 27. siječnja 2015.g. Obadva navedena opća akta propisuju uvjete za dobivanje financijske potpore, postupak su proveli Povjerenstvo za znanstveno-izdavačku djelatnost odnosno Povjerenstvo za znanstvene skupove i znanstvene udruge, čiji su članovi imenovani za vrijeme mandata bivših ministara znanosti i obrazovanja te su postupci dodjele sredstava provedeni na temelju javnih natječaja koji su raspisani i objavljeni u srpnju 2016.g. odnosno kolovozu 2016.g.

 Iz navedenog proizlazi da su svi navedeni opći akti kojima se uređuje dodjela sredstava, akti o imenovanju članova stručnih povjerenstava te javni pozivi za dostavu zahtjeva za sufinanciranje donijeti i/ili objavljeni prije nego je dužnosnik imenovan na dužnost državnog tajnika. Zaključak o sufinanciranju znanstvenih časopisa izrađen je od Povjerenstva za znanstveno-izdavačku djelatnost 30. studenoga 2016.g. nakon dužnosnikova imenovanja na dužnost, a prijedlog o dodjeli sredstava znanstvenim udrugama izrađen je od Povjerenstva za znanstvene skupove i znanstvene udruge 8. studenoga 2016.g., prije njegova imenovanja na dužnost državnog tajnika. U ranijim godinama prije dužnosnikova stupanja na dužnost Ministarstvo znanosti i obrazovanja je dodjeljivalo sredstva u sličnom iznosu i za identične svrhe Hrvatskom fizikalnom društvu, sukladno raspoloživoj visini sredstava planiranih u državnom proračunu za stavku sufinanciranja znanosti.

Povodom navedenih prijedloga dužnosnik je potpisao obje odluke o odobravanju sredstava, pri čemu iz podnesaka predsjednika obaju navedenih povjerenstava, upućenih u svrhu vođenja ovog postupka, proizlazi kako dužnosnik nije utjecao na odabir osoba niti na visinu dodijeljenih sredstava te da je i sam sadržaj odluka koje je potpisao dužnosnik u potpunosti istovjetan prijedlozima kako u pogledu odabranih subjekata tako u i pogledu odobrenih iznosa, što u svom očitovanju iznosi i dužnosnik.

Međutim, iako se odluke od 5. prosinca 2016.g. i 14. prosinca 2016.g. ne razlikuju sadržajno od prijedloga nezavisnih i stručnih povjerenstva koji su provodili natječaj, ne može se prihvatiti stajalište dužnosnika izneseno u očitovanju da bi njihovo potpisivanje predstavljalo tek puki čin deklaracije prethodno predloženih iznosa niti da je potpisivanje odluka u kontekstu povrede načela obnašanja javnih dužnosti obična formalnost. Naime, pravne osobe kojima se dodjeljuju sredstva, pa tako i udruga Hrvatsko fizikalno društvo, su nakon provedenih postupaka zaprimanja i bodovanja dokumentacije podnositelja i izrađenih prijedloga dvaju stručnih povjerenstava, a tek temeljem donesenih odluka koje je dužnosnik potpisao, stekle pravo na određeni novčani iznos kojim se sufinancira njihov rad, stoga donesene odluke dužnosnika predstavljaju konstitutivan akt u postupku dodjele tih sredstava iz državnog proračuna.

U trenutku imenovanja na dužnost i u trenutku donošenja odluka dužnosnik je bio član udruge te predloženi kandidat za člana Upravnog odbora iste udruge, što su okolnosti koje je i on sam prepoznao kao potencijalno dvojbene u pogledu sukoba interesa te ga mogu dovesti u kompromitirajuću poziciju odlučivanja, obzirom da je odmah po imenovanju dopisom od 25. studenoga 2016.g. upućenim udruzi Hrvatsko fizikalno društvo zatražio da ga se razriješi funkcije u Upravnom odboru udruge kao i da se njegovo članstvo u udruzi stavi u pravni status mirovanja.

Dužnosnik ipak nije do kraja pravilno upravljao nastalom situacijom, jer iako je prepoznao njezinu dvojbenost uslijed navedenih okolnosti obnašanja dužnosti državnog tajnika ministarstva nadležnog za znanost i istodobnog članstva i kandidature u udruzi iz područja znanstvenog djelovanja, unatoč toga donio je dvije odluke kojima se udruzi čiji je član i predloženi kandidat za člana Upravnog odbora dodjeljuju sredstva iz državnog proračuna.

Pod opisanim okolnostima provedenog javnog natječaja ne može se utvrditi da je dužnosnik počinio neko od zabranjenih djelovanja dužnosnika iz članka 7. ZSSI-a niti da se našao u situaciji sukoba interesa iz članka 2. ZSSI-a. Međutim, imajući u vidu da s druge strane donošenjem navedenih odluka može nastati vanjska percepciju da dužnosnik iste potpisuje zbog povezanosti s navedenom udrugom, dužnosnik je trebao predvidjeti negativnu vanjsku percepciju povezanu s donošenjem istih odluka pa i zatražiti davanje mišljenje Povjerenstva iz članka 6. ZSSI-a kako postupiti u dvojbenoj situaciji, a mogao je izuzeti se od postupanja i donošenja odluka i zatražiti od ministra znanosti i obrazovanja da odredi drugog dužnosnika navedenog Ministarstva da odluči o dodjeli sredstava po provedenim javnim postupcima. Slijedom navedenog, dužnosnik nije poduzeo sve radnje u svrhu očuvanja vjerodostojnosti i nepristranosti odlučujući o dodjeli sredstava udrugama s kojima je interesno povezan.

Stoga je dužnosnik Matko Glunčić, državni tajnik Ministarstva znanosti i obrazovanja, donošenjem Odluke o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g,. kojom je navedeno Ministarstvo časopisu „Matematičko-fizički list“, kojeg izdaje Hrvatsko fizikalno društvo, odobrilo iznos od 68.923,00 kn te donošenjem Odluke o financijskoj potpori radu znanstvenih i znanstvenostručnih udruga u 2016.g. od 5. prosinca 2016.g., kojom je istoj udruzi odobren iznos od 22.350,00 kn, pod okolnostima dužnosnikova članstva i kandidature za člana Upravnog odbora Hrvatskog fizikalnog društva, narušio vlastitu vjerodostojnost i nepristranost, iz čega proizlazi povreda načela djelovanja propisanih člankom 5. stavkom 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao mogućnost izricanja sankcije.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Matko Glunčić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana